LT Europos Sąjungos oficialusis leidinys C 150/9

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 150/07

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„FICODINDIA DI SAN CONO“

EB Nr.: IT-PDO-0005-0647-26.09.2007

SGN ( ) SKVN ( X )

1. Pavadinimas:

„Ficodindia di San Cono“

2. Valstybė narė ar trečioji šalis:

Italija

3. Žemės ūkio produkto ar maisto produkto aprašymas:

3.1. Produkto rūšis:

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas:

SKVN „Ficodindia di San Cono“ taikoma 4 punkte apibrėžtoje teritorijoje auginamiems toliau nurodytų „Opunzia Ficus Indica“ rūšies veislių vaisiams: „Surfarina“, dar vadinamos „Gialla“ arba „Nostrale“; „Sanguigna“, dar vadinamos „Rossa“; „Muscaredda“ arba „Sciannarina“, dar vadinamos „Bianca“. Be to, ne daugiau kaip 5 proc. produktų gali sudaryti selekcinės „Trunzara“ veislės vietos ekotipų vaisiai. „Ficodindia“ vaisiai skirstomi pagal:

— kokybę: A kokybės (rugpjūtiniai (it. Agostani) – pirmo žydėjimo vaisiai; B kokybės (vėlyvieji arba užmegzti nupjovus pirmuosius žiedus (it. tardivi o scozzolati) – antro žydėjimo vaisiai,

— kategoriją: EXTRA arba I kategorijos, kaip apibrėžta „Codex Alimentarius“,

— svorį: 105–140 g, 140–190 g, 190–270 g (svoris gali svyruoti 5 proc.); šis suskirstymas atitinka „Codex Alimentarius“ nustatytas svorio klases.

Vartoti pateikiami „Ficodindia di San Cono“ vaisiai turi pasižymėti šiomis savybėmis: svoris – daugiau kaip 105 g (gali svyruoti 5 proc.), refraktometrinis laipsnis – ne mažiau kaip 14 proc., vaisiaus minkštimo standumas – ne mažiau kaip 5 kg/cm2, geltonosios veislės vaisių spalva – įvairių atspalvių nuo žalios iki geltonos ir oranžinės spalvos, raudonosios veislės – nuo žalios iki raudonos rubino spalvos, baltosios veislės – įvairių atspalvių nuo žalios iki baltos šiaudų spalvos.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Priklausomai nuo sezono metu vyraujančių klimato sąlygų, pirmojo žydėjimo (rugpjūtinių) vaisių derlius renkamas nuo rugpjūčio 20 d. iki rugsėjo 30 d., o antrojo žydėjimo (vėlyvųjų arba užmegztų nupjovus pirmuosius žiedus) – nuo rugsėjo 10 d. iki gruodžio 31 d. Nuo surinktų vaisių privalo būti nuvalyti spygliukai ir pateikti vartoti vaisiai turi būti apibūdinti kaip vaisiai be spyglių.

„Ficodindia di San Cono“ turi būti auginami ir pakuojami 4 punkte apibrėžtoje geografinėje vietovėje, kad transportuojant ar atliekant per daug operacijų vaisiai nebūtų įpjauti ar pažeisti, o jų luobelė nesusidaužytų, nes dėl to pasikeistų jiems būdinga išskirtinė spalva ir žvilgumas.

3.6. Specialios pjaustymo, trynimo, pakavimo ir kt. taisyklės:

Apdorotas ir be spygliukų produktas pateikiamas vartoti naujose pakuotėse: medinėse, plastikinėse bei kartotinėse dėžutėse ir plastikiniuose bei kartoninėse padėkluose. Dėžutėse leidžiama naudoti burbulinę plėvelę. Pakuotės gali sverti 0,5, 1, 2, 2,5, 3, 3,5 ir 5 kg; leistina 10 proc. paklaida. Pakuotės privalo būti uždarytos termiškai užlydant kraštus arba, jei naudojamas tinklelis, metaliniais segtukais – taip vaisių neįmanoma liesti nepažeidžiant pačios pakuotės. Tradiciškai toje pačioje pakuotėje gali būti trijų skirtingų opuncijų veislių vaisiai: „Surfarina“, dar vadinamos „Nostrale“ arba „Gialla“, „Sanguigna“, dar vadinamos „Rossa“, ir „Muscaredda“, dar vadinamos „Sciannarina“ arba „Bianca“. Be to, ne daugiau kaip 5 proc. vaisių gali sudaryti selekcinės „Trunzara“ veislės vietos ekotipų vaisiai.

3.7. Specialios ženklinimo etiketėmis taisyklės:

Pakuotės turi būti ženklinamos toliau pateiktu „Ficodindia di San Cono“ logotipu ir ES simboliu. Be to, leidžiama pateikti užrašą „Cactus Pear“, o ant pakuočių, kuriose yra 105–130 g svorio vaisiai, – užrašą „Fiorone“; taip pat vaisių derliaus surinkimo datą, logotipą su užrašu „D.O.P. Denominazione di Origine Protetta“ (SKVN, Saugoma kilmės vietos nuoroda), kuriame vaizduojami virš Sicilijos žemėlapio ir penkių žvaigždžių puslankiu išdėstyti trys opuncijų vaisiai su karūna, o apačioje pateikiamas užrašas „Ficodindia di San Cono“.

4. Glaustas geografinės vietovės apibūdinimas:

„Ficodindia di San Cono“ auginimo vietovė apima 200–600 metrų aukštyje virš jūros lygio esančią šių komunų teritoriją: San Cono (CT), San Michele di Ganzaria (CT), Piazza Armerina (EN), Mazzarino (CL).

5. Ryšys su geografine vietove:

5.1. Geografinės vietovės ypatumai:

„Ficodindia di San Cono“ auginimo vietovės ypatumas – auginimo zonų išsidėstymas 200–600 metrų aukštyje virš jūros lygio. Čia švelnaus nuolydžio kalvas skiria nedideli slėniai, kuriuose vyrauja aliuvinės kilmės vidutinio kietumo gilūs ir švieži, natūraliai sausinami dirvožemiai, kurių pagrindinė sudėtinė dalis – smėlis (ne mažiau kaip 50 proc.), o vidutinė pH vertė (6,9–8,1) rodo, kad dirvožemis yra neutralus ir beveik šarminis. Didžioji dalis dirvožemių yra drėkinami. Patyrę vietos žemdirbiai moka tinkamai įvertinti šiuose dirvožemiuose augančių augalų vandens poreikius. Atsižvelgdami į sezono metu vyraujančias aplinkos sąlygas, su augalų amžiumi susijusius veiksnius, augančių vaisių kiekį ir aukštį virš jūros lygio, jie nusprendžia, kiek augalai turi būti laistomi. Likusi dalis dirbamų dirvožemių išsidėstę didesniame aukštyje, kuriame vyrauja opuncijoms itin naudingos klimato ir geografinės vietovės dirvožemių sąlygos. Todėl čia aukštos kokybės vaisius galima užauginti net nelaistant.

5.2. Produkto ypatumai:

Išskirtinės „Ficodindia di San Cono“ savybės – dideli vaisiai, intensyvių ir ryškių spalvų luobelė, švelnus kvapas ir labai saldus skonis. Saldus vaisių skonis ir jų dydis – svarbios su geografinės vietovės ypatumais susijusios „Ficodindia di San Cono“ savybės, kuriomis šie vaisiai skiriasi nuo kitose Sicilijos vietovėse auginamų vaisių.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Savitos „Ficodindia di San Cono“ vaisių savybės – išskirtinis vaisiaus dydis, intensyvi luobelės spalva, saldus ir gaivus minkštimas – susiformuoja dėl puikaus šiai auginimo vietovei būdingo aplinkos ir žmogiškųjų veiksnių derinio.

Teritorijai būdingi ypatumai – aukštis virš jūros lygio ir reljefas – lemia saulės šviesos intensyvumą ir gausumą, kintančius vaisių luobelės drėkinimo ir džiovinimo ciklus, dienos temperatūrų svyravimus, visų pirma vaisių nokimo laikotarpiu. Teritorija yra toli nuo jūros pakrančių, joje vyrauja nuolaidžios kalvos, kurias skiria nedideli slėniai, o žiemos čia pakankamai švelnios. Šie slėniai atvirai driekiasi iš rytų į vakarus, todėl dirvožemiai gauna daug saulės šviesos ir juos vėdina rytų vėjai. Dėl šių veiksnių klimatas čia būna švelnus, visų pirma vasarą ir rudenį, kai noksta vaisiai. Karštą vasaros ir rudens orą net ir karščiausiomis dienos valandomis sušvelnina vėlyvą rytmetį reguliariai iš vakarų ir šiaurės vakarų pučiantis švelnus vėjelis, todėl čia temperatūra niekada nebūna per daug aukšta.

Pirmiau aprašyti fiziniai veiksniai ir saulės šviesa lemia antocianinų, nuo kurių priklauso opuncijų luobelės ir minkštimo spalva, formavimąsi ir vystymąsi.

Be to, kadangi opuncijos auginamos aukštai virš jūros lygio esančiose vietovėse, o vietos žemdirbiai dirvas tinkamai laisto, šiose vietovėse užaugintos opuncijos sveria daugiau ir pasižymi didesniu cukraus kiekiu nei kitose, žemesniame aukštyje esančiose vietovėse auginami vaisiai. Vietovės dirvožemiams būdingas didelis ir ilgalaikis drėgmės sulaikymo pajėgumas, todėl dirvožemio drėgnumas nekinta, ir augalai, nepatirdami ekstremalių sąlygų ir drėgmės stygiaus, gali kuo geresnėmis sąlygomis užauginti vaisius.

Šių aplinkos veiksnių visuma padeda užtikrinti „Ficodindia di San Cono“ kokybę. Dėl šių savitų veiksnių ir žmogaus veiklos – augintojų gebėjimų, aplinkos apsaugos ir tradicinių auginimo metodų taikymo (įskaitant opuncijų auginimo metodų išsaugojimą ir kartu slėnių ir kalvų tausojimą ir priežiūrą) – „Ficodindia di San Cono“ pasižymi techninėje ir mokslinėje literatūroje įvertintomis savybėmis ir jau pripažinta komercine verte. Stiprus kaimo gyventojų prisirišimas prie auginimo vietovės, ilgalaikė patirtis, iš kartos į kartą perduodami auginimo gebėjimai, nuolatiniai tyrinėjimai, tradicinių ir savitų auginimo metodų taikymas buvo palankūs veiksniai, dėl kurių „Ficodindia di San Cono“ auginimas ilgainiui įsitvirtino ir iki šių dienų išliko ne tik kaip svarbiausias pajamų šaltinis, bet ir kaip visos teritorijos istorinis, tradicinis ir kultūrinis paveldas.

Apie tai puikiai liudija tradicinė, jau 25-ą kartą rengiama kasmetinė mugė „Sagra del Ficodindia“, per kurią vyksta tradiciniai susitikimai ir kurioje susipina kultūra, tradicijos, komercinė reklama ir techninės bei mokslinės naujienos. Tokią sėkmę lemia visapusiškas vietovės gyventojų dalyvavimas (kultūrine bei ekonomine prasme ir įdėtu darbu) „Ficodindia di San Cono“ auginimo procese. Taip susiformavo glaudus produkto ir aplinkos ryšys ir, visų pirma, ilgainiui užsimezgė gilus emocinis teritorijos gyventojų ir šio vaisiaus ryšys. Vietos augintojai ne tik išsaugojo ilgainiui nepakitusius auginimo metodus, bet ir remdamiesi savo didele patirtimi moka nustatyti, kada tinkamiausia rinkti derlių. Jie nepradeda rinkti derliaus per daug anksti, kad vaisiuose nesumažėtų cukraus kiekis ir dėl to vaisiai neįgytų vartotojams nemalonaus kladodžio skonio, nei per vėlai, kad nesuprastėtų vaisių organoleptinės savybės – jie neįgytų nemaloniai karstelėjusio skonio. Tinkamu metu surinktų vaisių luobelė būna šiek tiek nuspalvinta – tai geriausiai parodo sunokimo laipsnį, o pateiktas vartoti produktas pasižymi puikiu skoniu ir kvapu. Opuncijų auginimas apipintas įvairiomis istorijomis. 1840 m. prancūzų agronomas De Gasparinas, lankydamasis Sicilijoje, apie opuncijas rašė: „Tai Sicilijos išgelbėjimas, duona iš dangaus, kurią galime prilyginti tropikų kraštuose augantiems bananmedžiams ir Ramiojo vandenyno salose augantiems duonmedžiams…“. Opuncijos įgijo pripažinimą ir imtos intensyviai auginti XX a. 8-ojo dešimtmečio viduryje: tuo metu vis didesnės reikšmės įgyja San Kono vietovė. Ši teritorija, kurią supa trys dideli centrai – Ena, Kaltadžironė ir Kaltaniseta, – šiandien yra svarbiausia specializuota opuncijų auginimo vietovė, kurią sektoriaus ekspertai apibūdina kaip „Italijos opuncijų auginimo sostine“.

Nuoroda į specifikacijos paskelbimą:

Valdžios institucijos pradėjo nacionalinę prieštaravimų pateikimo procedūrą, paskelbdamos SKVN „Ficodindia di San Cono“ pripažinimo paraišką 2007 m. rugpjūčio 10 d.Italijos Respublikos oficialiame leidinyje Nr. 185.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (http://www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 93, 2006 3 31, p. 12.